b'\n_START_ARTICLE_\nTie (uskonnollinen yhteis\xc3\xb6)\n_START_PARAGRAPH_\nTie (engl. The Way) tai Kansainv\xc3\xa4linen tie (engl. The Way International) on yhdysvaltalaisen Victor Paul Wierwillen (1916\xe2\x80\x931985) vuonna 1942 perustama kristillispohjainen uskonnollinen yhteis\xc3\xb6. Yhteis\xc3\xb6 sai nykyisen nimens\xc3\xa4 vuonna 1955. Koska yhteis\xc3\xb6 ei usko perinteiseen kristilliseen kolminaisuusoppiin, ei sit\xc3\xa4 pidet\xc3\xa4 kristillisen\xc3\xa4 vanhojen kirkkojen m\xc3\xa4\xc3\xa4ritelmien mukaan.\n_START_SECTION_\nHistoria\n_START_PARAGRAPH_\nTien perustaja Victor Paul Wierwille (1916\xe2\x80\x931985) oli pastori konservatiivisessa Evangelical and Reformed Church -nimisess\xc3\xa4 protestanttisessa yhteis\xc3\xb6ss\xc3\xa4. Omien sanojensa mukaan h\xc3\xa4n kuuli vuonna 1942 Jumalan \xc3\xa4\xc3\xa4nen, joka sanoi Jumalan johtavan h\xc3\xa4nt\xc3\xa4 ja auttavan h\xc3\xa4nt\xc3\xa4 ymm\xc3\xa4rt\xc3\xa4m\xc3\xa4\xc3\xa4n Raamattua paremmin kuin yksik\xc3\xa4\xc3\xa4n ihminen apostolien j\xc3\xa4lkeen. Samana vuonna Wierwille alkoi opettaa n\xc3\xa4kemyksi\xc3\xa4\xc3\xa4n radio-ohjelmassa Vesper Chimes. Radio-ohjelma oli suunnattu ennen kaikkea nuorille, se sis\xc3\xa4lsi Wierwillen saarnojen ja opetusten lis\xc3\xa4ksi nuorille suunnattua musiikkia ja nuorten omia todistuksia. 1947 radio-ohjelman ymp\xc3\xa4rille syntyi nuorista kuulijoista koostunut ryhm\xc3\xa4 The Chimes Hour Youth Caravan. Radiol\xc3\xa4hetys muutti vuonna 1953 nimekseen The Way ("Tie"), ja seuraavana vuonna Wierwille perusti lehden The Way Magazine. Nimitys "Tie" perustuu useisiin Apostolien tekojen kohtiin, jossa varhaista kristillist\xc3\xa4 kirkkoa kutsutaan "tieksi"._NEWLINE_Vuonna 1953 Wierwille j\xc3\xa4rjesti ensimm\xc3\xa4iset "Power for Abundant Living" (Voima ylt\xc3\xa4kyll\xc3\xa4iseen el\xc3\xa4m\xc3\xa4\xc3\xa4n) -kurssit. Kursseja on Tien parissa joskus kutsuttu nimityksell\xc3\xa4 "maailman ihmeellisimm\xc3\xa4t kurssit". Ne k\xc3\xa4sitteliv\xc3\xa4t kristittyn\xc3\xa4 kasvamista ja el\xc3\xa4mist\xc3\xa4. Wierwille pyhitysajattelun mukaisesti kurssin k\xc3\xa4yminen johti ylt\xc3\xa4kyll\xc3\xa4iseen el\xc3\xa4m\xc3\xa4\xc3\xa4n, jossa kaikki kristityn pyynn\xc3\xb6t ja rukoukset k\xc3\xa4viv\xc3\xa4t toteen. Mik\xc3\xa4li n\xc3\xa4in ei k\xc3\xa4ynyt, henkil\xc3\xb6ll\xc3\xa4 oli viel\xc3\xa4 salaisia paheita tai syntej\xc3\xa4. Ylt\xc3\xa4kyll\xc3\xa4iseen el\xc3\xa4m\xc3\xa4\xc3\xa4n -kurssit huipentuivat kielill\xc3\xa4 puhumisen ja muiden armolahjojen opetteluun._NEWLINE_Vuosien my\xc3\xb6t\xc3\xa4 Wierwillen opetukset Kristuksesta, Jumalasta ja kolminaisuudesta alkoivat et\xc3\xa4\xc3\xa4nty\xc3\xa4 yh\xc3\xa4 enemm\xc3\xa4n perinteisest\xc3\xa4 kristillisest\xc3\xa4 uskontulkinnasta. Vuonna 1955 Wierwille j\xc3\xa4rjesti johtamansa, aikaisemmin vain l\xc3\xb6yh\xc3\xa4sti h\xc3\xa4nen ymp\xc3\xa4rilleen kokoontuneet j\xc3\xa4senet uskonnolliseksi yhteis\xc3\xb6ksi nimell\xc3\xa4 The Way International. H\xc3\xa4n erosi lopullisesti aikaisemmasta kirkostaan vuonna 1957._NEWLINE_Wiewille sovelsi alusta alkaen Tien toimintaan nykyaikaista teknologiaa, ja sanomaa levitettiin radiol\xc3\xa4hetysten, kasettien ja \xc3\xa4\xc3\xa4nilevyjen, my\xc3\xb6hemmin cd-levyjen avulla. Liike k\xc3\xa4ytti my\xc3\xb6s moderneja tapoja ilmaista uskoaan, se hyv\xc3\xa4ksyi esimerkiksi modernin musiikin k\xc3\xa4yt\xc3\xb6n. 1960-luvulla Tie saikin jonkin verran kannattajia nuorten parissa syntyneest\xc3\xa4 Jeesus-liikkeest\xc3\xa4. Vuonna 1968 Wierwille j\xc3\xa4rjesti laajan moottoripy\xc3\xb6r\xc3\xa4kiertueen, jossa h\xc3\xa4n kierteli Yhdysvaltain osavaltioita tavaten Jeesus- ja hippiliikkeeseen kuuluneita nuoria ja julistaen heille sanomaansa. Vuodesta 1970 vuoteen 1995 Tie j\xc3\xa4rjesti my\xc3\xb6s omat vuotuiset rock-festivaalit, "Rock of Ages Festivals"._NEWLINE_Wierwille vet\xc3\xa4ytyi virallisesti liikkeen johdosta 1982, ja uudeksi johtajaksi nousi L. Craig Martindale. Martindale erosi liikkeen johdosta vuonna 2000, kun h\xc3\xa4nt\xc3\xa4 oli ep\xc3\xa4ilty seksuaalisesta h\xc3\xa4irinn\xc3\xa4st\xc3\xa4. H\xc3\xa4nen tilalleen nousi Rosalie F. Rivenbark, joka johtaa nyky\xc3\xa4\xc3\xa4n liikett\xc3\xa4 yhdess\xc3\xa4 johtokunnan nelj\xc3\xa4n muun j\xc3\xa4senen kanssa.\n_START_SECTION_\nLiikkeen rakenne\n_START_PARAGRAPH_\nWierwille j\xc3\xa4rjesti Tien organisaation puun kaltaiseksi. Liikkeen juuria ovat kansainv\xc3\xa4lisen ty\xc3\xb6n p\xc3\xa4\xc3\xa4maja New Knoxvilless\xc3\xa4, Ohiossa, Yhdysvalloissa, sek\xc3\xa4 Yhdysvalloissa sijaitsevat koulutuskeskukset. Runkona pidet\xc3\xa4\xc3\xa4n kansallisia organisaatioita ja haaroina osavaltiotasoa. Oksat (brach) ovat kaupunkikeskuksia ja pienet oksat (twig) paikallisyhteis\xc3\xb6j\xc3\xa4. Tien yksitt\xc3\xa4iset j\xc3\xa4senet ovat lehti\xc3\xa4. Liikkeen keskuspaikkassa toimii New Knoxvilless\xc3\xa4 toimii my\xc3\xb6s liikkeen oma kirjapaino ja radioasema. Liikkeell\xc3\xa4 on oma kirjankustantamo, American Christian Press, joka julkaisee muiden muassa liikkeen omaa lehte\xc3\xa4 The Way Magazine. New Knoxvilless\xc3\xa4 j\xc3\xa4rjestet\xc3\xa4\xc3\xa4n my\xc3\xb6s Tien kristittyn\xc3\xa4 kasvamista k\xc3\xa4sittelevi\xc3\xa4 Ylt\xc3\xa4kyll\xc3\xa4iseen el\xc3\xa4m\xc3\xa4\xc3\xa4n -kursseja. Kursseilla on kolme tasoa, peruskurssi, jatkokurssi ja syvent\xc3\xa4v\xc3\xa4 kurssi. Keskuksessa j\xc3\xa4rjestet\xc3\xa4\xc3\xa4n my\xc3\xb6s muita, syvent\xc3\xa4vi\xc3\xa4 kursseja, esimerkiksi raamatuntulkinnasta._NEWLINE_Vuonna 1971 Wierwille aloitti uuden koulutusmuodon, Word over the World ("Sana kaikkeen maailmaan") -kurssit, joiden tarkoituksena on kouluttaa Tielle kokoaikaisia sananjulistajia. Kurssin k\xc3\xa4yneet henkil\xc3\xb6t, jotka tunnetaan nimell\xc3\xa4 WOW Ambassadors, sitoutuvat k\xc3\xa4ytt\xc3\xa4m\xc3\xa4\xc3\xa4n p\xc3\xa4ivitt\xc3\xa4in v\xc3\xa4hint\xc3\xa4\xc3\xa4n kahdeksan tuntia todistamiseen, kurssien j\xc3\xa4rjest\xc3\xa4miseen sek\xc3\xa4 opintoryhmien perustamiseen ja johtamiseen. Liike harjoittaa edelleenkin hyvin voimaper\xc3\xa4ist\xc3\xa4 l\xc3\xa4hetysty\xc3\xb6t\xc3\xa4._NEWLINE_J\xc3\xa4senten odotetaan tukevan liikkeen toimintaa maksamalla sille kymmenykset._NEWLINE_Omien tietojensa mukaan Tiell\xc3\xa4 on toimintaa 61 maassa, j\xc3\xa4senten m\xc3\xa4\xc3\xa4r\xc3\xa4 arvioidaan 10.000 ja 20.000 v\xc3\xa4lille. Liikkeen kannattajien m\xc3\xa4\xc3\xa4r\xc3\xa4n arviointi on vaikeaa, koska monet sit\xc3\xa4 tulevat eiv\xc3\xa4t ole j\xc3\xa4rjest\xc3\xa4ytyneet yhteis\xc3\xb6iksi, vaan he harjoittavat uskoaan esimerkiksi kuuntelemalla Tien radio-ohjelmia, lukemalla liikkeen kirjallisuutta tai seuraamalla liikkeen toimintaa internetiss\xc3\xa4.\n_START_SECTION_\nOppi\n_START_PARAGRAPH_\nTien k\xc3\xa4sityksen mukaan koko Raamattu on Jumalan henkeytt\xc3\xa4m\xc3\xa4 ja n\xc3\xa4in ollen virheet\xc3\xb6n ja erehtym\xc3\xa4t\xc3\xb6n. Liikkeen perustaja Wierwille tosin valitteli, ett\xc3\xa4 Raamatun teksti ei ollut s\xc3\xa4ilynyt muuttumattomana, vaan kristilliset kirkot olivat vuosisatojen aikana v\xc3\xa4\xc3\xa4ristelleet sit\xc3\xa4. Liikkeen opetuksen mukaan kaikki Raamatun kirjat eiv\xc3\xa4t ole tarkoitettuja kaikille ihmisille. Kristityille on sen mukaan suunnattu ennen kaikkea Paavalin kirjeet. Wierwillen opetuksen mukaan Efesolaiskirje sis\xc3\xa4lt\xc3\xa4\xc3\xa4 k\xc3\xa4yt\xc3\xa4nn\xc3\xb6ss\xc3\xa4 kaiken, joka kristityn pit\xc3\xa4\xc3\xa4 tiet\xc3\xa4\xc3\xa4 voidakseen pelastua. Vanha testamentti samoin kuin evankeliumit on sen sijaan kirjoitettu ensi sijassa juutalaisille. Ne sis\xc3\xa4lt\xc3\xa4v\xc3\xa4t tosin paljon kristityillekin hy\xc3\xb6dyllist\xc3\xa4 ainesta, mutta ne eiv\xc3\xa4t ole samalla tavalla sitovia kuin Uuden testamentin kirjeet. Liikkeen k\xc3\xa4sityksen mukaan Raamattua on tulkittava kirjaimellisesti aina kun se on mahdollista, muuten hengellisesti. Liikkeen raamatuntulkinta on yleisesti ottaen fundamentalistista, se torjuu esimerkiksi evoluutio-opin._NEWLINE_Tie torjuu perinteisen kristillisen kolminaisuusopin, eik\xc3\xa4 se hyv\xc3\xa4ksy n\xc3\xa4in ollen my\xc3\xb6sk\xc3\xa4\xc3\xa4n kolmea ekumeenista uskontunnustusta. Sen mukaan Jeesus oli tavallinen ihminen, tosin ilman synti\xc3\xa4. H\xc3\xa4n ei Is\xc3\xa4n Jumalan tapaan ollut kuitenkaan kaikkitiet\xc3\xa4v\xc3\xa4 tai kaikkivoipa. Liikkeen raamatuntulkinnan mukaan Jeesus oli ennen syntym\xc3\xa4\xc3\xa4ns\xc3\xa4 olemassa vain Jumalan ajatuksena. Hedelm\xc3\xb6ittymisen hetkell\xc3\xa4 Jumala loi siitti\xc3\xb6solun, joka hedelm\xc3\xb6itti Neitsyt Marian. Tien opetusta Jumalan Pojasta voidaan siis luonnehtia dynaamiseksi monarkianismiksi. Pyh\xc3\xa4\xc3\xa4 Henke\xc3\xa4 liike taas pit\xc3\xa4\xc3\xa4 Jumalan toimivana voimana, ei persoonana. Tien opetus Jumalasta muistuttaa siis Jehovan todistajien ja Areioksen opetusta, erona on tosin se, ett\xc3\xa4 Tie torjuu ajatuksen Pojan olemassaolosta ennen t\xc3\xa4m\xc3\xa4n syntym\xc3\xa4\xc3\xa4._NEWLINE_Tie pit\xc3\xa4\xc3\xa4 kielill\xc3\xa4 puhumista t\xc3\xa4rke\xc3\xa4n Pyh\xc3\xa4n Hengen saamisen merkkin\xc3\xa4. Vesikastetta ei toimiteta lainkaan, koska Tie katsoo Pyh\xc3\xa4n Hengen voitelun ja t\xc3\xa4yteyden korvaavan sen. Liikkeen mukaan vesikaste oli tarkoitettu juutalaisille puhdistautumisen merkiksi, eik\xc3\xa4 sit\xc3\xa4 ollut alun alkaen tarkoitettukaan muille kuin juutalaisille. Liike pit\xc3\xa4\xc3\xa4 Hengen saamisen j\xc3\xa4lkeist\xc3\xa4 pyhitysel\xc3\xa4m\xc3\xa4\xc3\xa4 eritt\xc3\xa4in t\xc3\xa4rke\xc3\xa4n\xc3\xa4. Toisaalta liike opettaa, ett\xc3\xa4 kerran pelastettu ja uskoon tullut ihminen ei en\xc3\xa4\xc3\xa4 voi menett\xc3\xa4\xc3\xa4 pelastustaan, vaikka h\xc3\xa4n syyllistyisi miten pahoihin synteihin tahansa. Kielill\xc3\xa4 puhumisen lis\xc3\xa4ksi my\xc3\xb6s muut armolahjat ovat t\xc3\xa4rkeit\xc3\xa4 liikkeess\xc3\xa4, helluntailaisuuden ja karismaattisen liikkeen tavoin._NEWLINE_Kuolemasta Tie opettaa, ett\xc3\xa4 kuolleet nukkuvat tiedottomassa tilassa, kunnes Jumala viimeisen\xc3\xa4 p\xc3\xa4iv\xc3\xa4n\xc3\xa4 her\xc3\xa4tt\xc3\xa4\xc3\xa4 heid\xc3\xa4t yl\xc3\xb6snousemuksessa. Ajatus helvetist\xc3\xa4 torjutaan, Tien mukaan Jumala rankaisee v\xc3\xa4\xc3\xa4rintekij\xc3\xb6it\xc3\xa4 tuhoamalla heid\xc3\xa4t lopullisesti, ilman yl\xc3\xb6snousemuksen ja uuden el\xc3\xa4m\xc3\xa4n toivoa._NEWLINE_Tien moraalik\xc3\xa4sitykset ovat ankaria, ja ne perustuvat liikkeen kirjaimelliseen raamatuntulkintaan. Esimerkiksi perhe-el\xc3\xa4m\xc3\xa4ss\xc3\xa4 korostetaan miehen asemaa perheen p\xc3\xa4\xc3\xa4n\xc3\xa4, jolle vaimon ja lasten tulee olla alamaisia. Sukupuolisen kanssak\xc3\xa4ymisen tulee liikkeen mukaan rajoittua vain avioliittoon. Avioliiton ulkopuolinen seksuaalisuus sek\xc3\xa4 homoseksuaalisuus tuomitaan Raamatun vastaisina. Aborttia pidet\xc3\xa4\xc3\xa4n ihmisen hengen riist\xc3\xa4misen\xc3\xa4 ja n\xc3\xa4in ollen kiellettyn\xc3\xa4.\n_START_SECTION_\nTien toiminta Suomessa\n_START_PARAGRAPH_\nTiell\xc3\xa4 ei ole ollut j\xc3\xa4rjest\xc3\xa4ytynytt\xc3\xa4 toimintaa Suomessa. Jotkut suomalaiset ovat tosin osallistuneet Voima ylt\xc3\xa4kyll\xc3\xa4iseen el\xc3\xa4m\xc3\xa4\xc3\xa4n -kursseille ulkomaille, ja Suomeen on tilattu Tien materiaalia, kuten lehti\xc3\xa4 ja kasetteja. Vuonna 1983 Suomeen asettui muutamia Tien edustajia pidemm\xc3\xa4ksi aikaa, ja he j\xc3\xa4rjestiv\xc3\xa4t muutamia todistustilaisuuksia ja opintopiirej\xc3\xa4. Tien materiaaleja ei ole tiett\xc3\xa4v\xc3\xa4sti k\xc3\xa4\xc3\xa4nnetty suomeksi.'